b'\n_START_ARTICLE_\nBrian Cowen\n_START_SECTION_\nPuoluejohtajana ja p\xc3\xa4\xc3\xa4ministerin\xc3\xa4 talouskriisin keskell\xc3\xa4\n_START_PARAGRAPH_\nCowen valittiin Fianna F\xc3\xa1ilin johtajaksi 9. huhtikuuta 2008. H\xc3\xa4n asettui puolueen johtoon ja Irlannin p\xc3\xa4\xc3\xa4ministeriksi 7. toukokuuta 2008 heti edelt\xc3\xa4j\xc3\xa4ns\xc3\xa4 Bertie Ahernin eron tultua voimaan. Ahern oli joutunut eroamaan p\xc3\xa4\xc3\xa4ministerin ja puoluejohtajan teht\xc3\xa4vist\xc3\xa4 korruptioep\xc3\xa4ilyjen vuoksi, joissa selvitettiin poliitikkojen ja rakennuttajien keskin\xc3\xa4isi\xc3\xa4 rahoitussotkuja._NEWLINE_Cowenin johtama hallitus joutui kohtaamaan nopeasti heikkenev\xc3\xa4n taloudellisen tilanteen lis\xc3\xa4ksi tappion Lissabonin sopimusta koskeneessa kansan\xc3\xa4\xc3\xa4nestyksess\xc3\xa4. Asuntokuplan puhkeamisen my\xc3\xb6t\xc3\xa4 Irlannin talous ajautui vaikeuksiin ja maa putosi ensimm\xc3\xa4isen\xc3\xa4 EU-maana virallisesti taantumaan vuoden 2008 aikana. Talousn\xc3\xa4kymien heikennytty\xc3\xa4 voimakkaasti hallitus julkaisi menoleikkauksia ja veronkorotuksia sis\xc3\xa4lt\xc3\xa4neen budjetin._NEWLINE_Marraskuussa 2010 hallitus hyv\xc3\xa4ksyi vastaanottavansa l\xc3\xa4hes 70 miljardin euron avustuspaketin Euroopan unionilta ja Kansainv\xc3\xa4liselt\xc3\xa4 valuuttarahastolta._NEWLINE_Talouskriisin aikana Cowenista tuli eritt\xc3\xa4in ep\xc3\xa4suosittu ja spekulaatiot h\xc3\xa4nen erostaan alkoivat kiihty\xc3\xa4. Cowen sai Fianna F\xc3\xa1ilin parlamenttiryhm\xc3\xa4n tuen 18. tammikuuta 2011 pidetyss\xc3\xa4 luottamus\xc3\xa4\xc3\xa4nestyksess\xc3\xa4. Vastaehdokkaana oli ulkoministeri Miche\xc3\xa1l Martin, joka erosi \xc3\xa4\xc3\xa4nestyksen j\xc3\xa4lkeen hallituksesta. Muutama p\xc3\xa4iv\xc3\xa4 my\xc3\xb6hemmin Cowen ilmoitti kuitenkin vet\xc3\xa4ytyv\xc3\xa4ns\xc3\xa4 puolueen johdosta, mutta pysyv\xc3\xa4ns\xc3\xa4 p\xc3\xa4\xc3\xa4ministerin\xc3\xa4 maaliskuun parlamenttivaaleihin asti. P\xc3\xa4\xc3\xa4ministeri Cowen ilmoitti 1. helmikuuta 2011 ennenaikaisten vaalien j\xc3\xa4rjest\xc3\xa4misest\xc3\xa4. Fianna F\xc3\xa1ilin kannatus oli romahtanut talouskriisin seurauksena ja vihre\xc3\xa4n puolueen ero kymmenen p\xc3\xa4iv\xc3\xa4\xc3\xa4 aiemmin oli j\xc3\xa4tt\xc3\xa4nyt Fianna F\xc3\xa1ilin johtamaan v\xc3\xa4hemmist\xc3\xb6hallitusta._NEWLINE_Cowen ei asettunut ehdolle 25. helmikuuta 2011 j\xc3\xa4rjestetyiss\xc3\xa4 ennenaikaisissa vaaleissa, miss\xc3\xa4 Fianna F\xc3\xa1il koki murskatappion.'